กรมการจัดหางาน แจ้ง นายจ้าง/สถานประกอบการ ที่จ้างแรงงานต่างด้าว  แจ้งต่ออายุใบอนุญาตทำงาน ผ่านทางเว็บไซต์ e-workpermit.doe.go.th
กรมการจัดหางาน แจ้ง นายจ้าง/สถานประกอบการ ที่จ้างแรงงานต่างด้าว แจ้งต่ออายุใบอนุญาตทำงาน ผ่านทางเว็บไซต์ e-workpermit.doe.go.thนายสุชาติ พรชัยวิเศษกุล อธิบดีกรมการจัดหางาน เปิดเผยว่า ขณะนี้อยู่ในช่วงการยื่นขอใบอนุญาตทำงานแรงงานต่างด้าว สัญชาติกัมพูชา ลาว และเมียนมา ที่ใบอนุญาตทำงานจะสิ้นสุดตั้งแต่วันที่ 31 มีนาคม 2563 - 30 มิถุนายน 2563 กรมการจัดหางาน ได้จัดทำระบบเทคโนโลยีสารสนเทศไว้รองรับการให้บริการขอใบอนุญาตทำงาน จึงขอให้นายจ้าง/สถานประกอบการ ยื่นแบบบัญชีรายชื่อ หรือ Name List ผ่านระบบออนไลน์ทางเว็บไซต์ e-workpermit.doe.go.th โดยกรอกเลข 13 หลักของนายจ้างและแนบไฟล์เอกสารที่ยังไม่หมดอายุ ถ้าเป็นนิติบุคคลใช้เลขจดทะเบียนนิติบุคคลและสำเนาหนังสือรับรองการจดทะเบียนนิติบุคคล ไม่เกิน 6 เดือน หากเป็นบุคคลธรรมดา ใช้เลขประจำตัวประชาชน 13 หลัก และแนบสำเนาบัตรประจำตัวประชาชนที่ไม่หมดอายุ กรณีบริษัทนำเข้าดำเนินการโดยใช้เลขจดทะเบียนนิติบุคคล 13 หลัก ของบริษัทฯนำเข้า โดยต้องแนบไฟล์สำเนาใบอนุญาตบริษัทนำคนต่างด้าวมาทำงานในประเทศ สำเนาใบจดทะเบียนนิติบุคคล และสำเนาบัตรประจำตัวประชาชนของผู้จัดการหรือผู้รับอนุญาต เมื่อเจ้าหน้าที่อนุมัติ นายจ้างสามารถตรวจสอบข้อมูลได้ในระบบ จากนั้นพิมพ์ ใบ Name list /ใบแจ้งชำระเงิน ไปดำเนินการชำระเงินค่าธรรมเนียมใบอนุญาตทำงานที่ Counter Service หรือ 7-Eleven ใกล้บ้าน และนำแรงงานต่างด้าวไปตรวจสุขภาพที่โรงพยาบาล โดยแรงงานต่างด้าวที่อยู่ในระบบประกันสังคม สามารถตรวจสุขภาพ ณ สถานพยาบาลตามบัตร โดยมีค่าตรวจสุขภาพ 500 บาท         หากแรงงานต่างด้าวเข้าระบบประกันสังคม แต่สิทธิประกันสังคมยังไม่มีผลในระยะเวลา 3 เดือน แรงงานต่างด้าวต้องประกันสุขภาพ 500 บาท กรณีที่แรงงานต่างด้าวไม่เข้าระบบประกันสังคม ให้ตรวจสุขภาพ/ทำประกันสุขภาพ ณ โรงพยาบาลรัฐที่กระทรวงสาธารณสุขกำหนด โดยทำประกันสุขภาพเป็นระยะเวลา 2 ปี จะต้องจ่ายค่าตรวจสุขภาพ 500 บาท ประกันสุขภาพ 3,200 บาท และยื่นคำขอรับใบอนุญาตทำงานผ่านระบบออนไลน์ เพื่อนัดหมายเข้าศูนย์บริการเบ็ดเสร็จ (OSS) พร้อมพิมพ์ใบนัดหมายติดต่อดำเนินการตามวัน เวลา สถานที่ตามใบนัดอธิบดีกรมการจัดหางาน กล่าวเน้นย้ำว่า ขอให้นายจ้าง/สถานประกอบการที่มีการจ้างแรงงานต่างด้าว และใบอนุญาตทำงานใกล้จะหมดอายุ ขอให้รีบดำเนินการ เนื่องจากหากใกล้วันสิ้นสุดการดำเนินการ จะมีนายจ้างและแรงงานมาใช้บริการจำนวนมาก สามารถสอบถามรายละเอียดเพิ่มเติมได้ที่ สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1-10 หรือโทรสายด่วน 1506 กด 2